Die Hoërskool Gerrit Maritz in die noorde van Pretoria is Donderdag vir ŉ tweede agtereenvolgende dag gesluit, nadat oproerige ouers na die skool opgeruk het.
Die groep het Woensdag, op die eerste dag van die skooljaar, geëis dat plek beskikbaar gestel word vir hul kinders.
Chris Klopper, uitvoerende hoof van die Suid-Afrikaanse Onderwysersunie (SAOU), het gesê die afvaardiging ouers was Woensdag aanvanklik by Hoërskool Akasia en Hoërskool Pretoria-Noord, waarna hulle na Hoërskool Gerrit Maritz is.
Die skoolhoof het in oorleg met die onderwysdepartement en die skool se beheerliggaam beveel dat die skool gesluit word, nadat veiligheidskommer oor die situasie en die ouers se optrede beduidend toegeneem het.
“Die optrede wek groot kommer. Ons lede word in gevaar gestel en dit is onaanvaarbaar dat kinders se onderwysregte so vertrap word,” het Klopper gesê.